FI Euroopan unionin virallinen lehti CE 84/692

(2004/C 84 E/0777)

KIRJALLINEN KYSYMYS P-0872/04

esittäjä(t): Giovanni Pittella (PSE) komissiolle

(15. maaliskuuta 2004)

Aihe: Ennalta varautumisen periaate

Enel (Italian kansallinen sähkölaitos) esitti 18. tammikuuta 1988 Rapollan kunnalle (Basilicatan maakunta, Italia) todistuksen, jonka mukaan 380 kilowatin korkeajännitekaapelin asentamiselle Materan ja Santa Sofian välille ei ole estettä.

Enel anoi 10. toukokuuta 1990 lupaa toiselle vaihtoehdolle, jonka mukaan sähkökaapeli asennettaisiin lähemmäksi Rapollan kuntaa.

Vuonna 1994 joukko Rapollan kunnan asukkaita esitti vastalauseen ja vetosi oikeusviranomaisiin, jotta kaapelia ei rakennettaisi näin vaarallisen lähelle heidän asuinalueitaan.

Potenzan tuomioistuin antoi 28. toukokuuta 2003 tuomion, jonka perusteella korkeajännitekaapelin asentaminen asiasta valittaneiden henkilöiden asuinalueiden lähelle kiellettiin. Tuomioistuimen päätöksen perustana oli asiantuntijakertomus, jonka mukaan pitkäaikainen altistuminen voimakkaiden sähkömagneettisten kenttien vaikutukselle (0,3—0,4μΤ) merkitsee lasten leukemiariskin kasvua.

Teknisten asiantuntijoiden mukaan voimakkuus nousisi normaalikäytön yhteydessä joidenkin kyseisten henkilöiden asuinrakennusten läheisyydessä yli 0,4μΤ:hin (8. heinäkuuta 2003 puitelaissa nro 36/2001 asetettu raja).

Edellä mainitun vaihtoehdon toteuttamiseksi ja käyttöönottamiseksi on kuitenkin esitetty luonnos tasavallan presidentin asetukseksi, joka on toimitettu tasavallan presidentin allekirjoitettavaksi. Katsooko komissio tällaisen menettelyn olevan Maastrichtin sopimuksessa määrätyn ”ennalta varautumisen periaatteen” vastaista?

David Byrnen komission puolesta antama vastaus

(7. huhtikuuta 2004)

Euroopan unionissa on 12. heinäkuuta 1999 annettu ionisoimatonta säteilyä käsittelevän kansainvälisen säteilysuojelutoimikunnan antamiin suuntaviivoihin perustuva neuvoston suositus väestön altistumisen rajoittamisesta sähkömagneettisille kentille (0 Hertz (Hz) — 300 gigahertz (GHz)). Suosituksessa kehotetaan perustamaan ihmisten yleisen altistumisen perusrajoituksia ja varmuusrajoja koskeva järjestelmä. Nykyisin sähkökaapeleille suositeltu taso on 100 μΤ. Suosituksessa määritetään altistusrajojen varmuusrajat mahdollisten pitkän aikavälin syöpää aiheuttavien vaikutusten ennalta ehkäisemiseksi. Komissio tutkii tätä suositusta jatkuvasti uudelleen uusien tieteellisten näyttöjen ilmaantuessa. Mahdollisten terveyteen kohdistuvien vaikutusten selvittämiseksi on tehty merkittävästi tutkimustyötä. Jatkotutkimukset ovat kuitenkin tarpeen sähkömagneettisten kenttien mahdollisten pitkäaikaisen yleisen altistumisen vaikutusten tutkimiseksi. Maailman terveysjärjestö on tekemässä laajaa arviointia sähkömagneettisista kentistä. Komissio seuraa hanketta tiiviisti. Voidaan olettaa, että työn tulokset antavat oleellista tietoa mahdollisten jatkotoimien määrittelemiseksi.

Jäsenvaltioiden velvollisuutena on kuitenkin valvoa, että asianmukaisiin toimiin terveyden suojelemiseksi ryhdytään. Jos varmuusrajat ylitetään, on suositeltavaa, että kansalliset viranomaiset arvioivat tilanteen ja ryhtyvät asianmukaisiin jatkotoimiin, kuten altistuneille tiedottaminen tai asennusten, säteilylähteenä olevan laitteen tai sen käyttötavan muuttaminen.